Χούζουμ

Το Χούζουμ (γερμ. Husum‎‎) είναι παραθαλάσσια πόλη του Σλέσβιχ-Χόλσταϊν στη Γερμανία, με πληθυσμό 24.090 κατοίκους το 2024. Είναι πρωτεύουσα του Διαμερίσματος Νορντφρίσλαντ. Στο Χούζουμ γεννήθηκε ο συγγραφέας Τέοντορ Στορμ, που του προσέδωσε τον χαρακτηρισμό «η γκρίζα πόλη δίπλα στη θάλασσα». Η πόλη αναφέρεται για πρώτη φορά σε γραπτή πηγή, με την ονομασία Χούζεμπρο, το έτος 1252, όταν δολοφονήθηκε ο βασιλιάς Άβελ της Δανίας. Το Χούζουμ, όπως και οι περισσότερες πόλεις στη Βόρεια Θάλασσα, επηρεαζόταν πολύ από τις ανόδους της θαλάσσιας στάθμης στις ισχυρές θύελλες. Το 1362 μια τέτοια, η Grote Mandrenke (= «Μεγάλη ανθρωποπνίχτρα» στα κάτω σαξονικά) πλημμύρισε την πόλη και δημιούργησε ένα λιμάνι εσωτερικά της ξηράς. Οι κάτοικοι της πόλεως επωφελήθηκαν αυτού και έκτισαν μια νέα αγορά που επέφερε μεγάλη οικονομική ανάπτυξη. Από το 1372 έως το 1398 ο πληθυσμός αυξήθηκε πολύ και το 1409 αναφέρεται για πρώτη φορά η ονομασία Χούζουμ Ο πρώτος ναός ανεγέρθηκε το 1431 και το 1603 η πόλη απέκτησε τα προνόμια δήμου από τον δούκα Αλέξανδρο του Σλέσβιχ-Χόλσταϊν. Το 1634 και το 1717 η πόλη υπέφερε από πλημμύρες. Παραπομπές